"Kereke ya Anglican P. O. Box 56 Maruping 8665 16 Phatwe 2019 Ngaka Molapo 224 Mmila wa Seotshwareng Teemaneng 8765 Rra TALETSO YA GO NNA SEBUISEGOLO Re le mokgatlho wa bašwa ba kereke ya Anglican mo Maruping re kgatlhilwe thata ke dipuo tsa gago tsa thotloetso tse di kgonang go aga bašwa. Re ka nna motlotlo thata fa o ka tla go nna sebuisegolo mo moletlong wa rona wa letsatsi la bašwa. Moletlo o tlaa tshwarelwa kwa kerekeng, ka Seetebosigo a le lesome le borataro, go tloga ka ura ya lesome mo mosong. Re ikaelela go laletsa bašwa ba dikereke tse dingwe mmogo le baruti ba sedika sa rona. Re eletsa fa o ka bua le rona ka ntlha nngwe e e amanang le thotloetso mo bašweng mo malatsing a gompieno. Re ka go rebolela ura mme o re itsise fa e le gore go didiriswa tsa kutlo le pono tse re ka di rulaganyang. Fa o amogela taletso ya rona lekgotla la kereke le tlaa tsaya maikarabelo a go go tshelela lookwane lwa go tla le go boa. O ka rulaganyediwa marobalo le sefitlholo mo lefelong la Kamogelo le le gaufi le kereke. A o ka re romelela boikitsiso jwa gago mmogo le setshwantsho sa gago fa o amogela taletso ya rona? Re ikaelela go dirisa setshwantsho mo ditaletsong tsa rona le mo mananeotsamaisong a moletlo wa rona. Re solofela fa o tlaa sekegela kopo ya rona tsebe mme wa amogela taletso e. Ka boikokobetso Tlhalefo Morolong 12 KAEDI YA GO RUTA LE GO KWALA DITLHANGWA TSA BOITLHAMEDI LE TSA TIRISANO | SETSWANA"